નવી દિલ્હી , 3 સપ્ટેમ્બર : આઇપીએલના ભૂતપૂર્વ કમિશનર લલિત મોદી પર આજીવન પ્રતિબંધ મૂકવા ભારતીય ક્રિકેટ નિયંત્રણ ર્બોડે કમર કસી છે . બોર્ડના એક સિનિયર અધિકારીએ ગઈ કાલે જણાવ્યું હતું કે ચેન્નઈમાં આગામી 25 સપ્ટેમ્બરે મળનારી ક્રિકેટ બોર્ડની સ્પેશ્યલ જનરલ મીટિંગમાં આ વિશે નિર્ણય લેવામાં આવશે . રવિવારે કલકત્તામાં મળેલી બોર્ડની વર્કિંગ કમિટીની બેઠકમાં જયોતિરાદિત્ય સિંધિયા અને અરુણ જેટલીની બનેલી ડિસિપ્લિનરી કમિટીએ રજૂ કરેલા અહેવાલ પર ચર્ચા કરવામાં આવી હતી . આ અહેવાલમાં લલિત મોદી પર આજીવન પ્રતિબંધ મૂકવાની ભલામણ કરવામાં આવી હતી . એ પછી લલિત મોદી વિશે અંતિમ નિર્ણય લેવા માટે 25 સપ્ટેમ્બરે સ્પેશ્યલ જનરલ મીટિંગ બોલાવવાનું નક્કી થયું હતું . બોર્ડના અધિકારીએ જણાવ્યું હતું કે લલિત મોદી પર આજીવન બેન મૂકવામાં આવશે એ લગભગ નક્કી છે . આ નિર્ણય લેવા માટે બોર્ડના ઓછામાં ઓછા 21 મેમ્બરો બેનની તરફેણમાં વોટ આપે એ જરૂરી છે . લલિત મોદી આઇપીએલની પ્રથમ ત્રણ એડિશનના ચેરમેન કમ કમિશનર હતા . જોકે 2010માં ત્રીજી એડિશન પૂરી થયાના થોડા જ દિવસમાં તેમના પર નાણાકીય ગેરરીતિઓ આચરવાનો આરોપ મૂકવામાં આવ્યો હતો અને એ પછી તેમને સસ્પેન્ડ કરવામાં આવ્યા હતા .